Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af Rådets forordning (EØF) nr. 574/72 om regler til gennemførelse af forordning (EØF) nr. 1408/71, for så vidt angår harmonisering af rettigheder og forenkling af procedurer"

(KOM(2003) 378 endelig - 2003/0138 (COD))

(2004/C 32/16)

Rådet for Den Europæiske Union besluttede den 10. juli 2003 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om det ovennævnte emne.

Det Europæiske Økonomiske og Sociale Udvalg besluttede at udpege Peter Boldt til hovedordfører for udtalelsen.

Det Europæiske Økonomiske og Sociale Udvalg vedtog på sin 403. plenarforsamling den 29.-30. oktober 2003, mødet den 29. oktober, med 71 stemmer for, ingen imod og 2 hverken for eller imod følgende udtalelse.

1. Indledning

1.1. Forordning (EØF) nr. 1408/71 er ofte blevet ændret som følge af ændringer i medlemsstaternes socialsikringssystemer samt EF-domstolens domme, som påvirker den fremtidige anvendelse af forordningen. Arbejdet med at reformere forordningen, så den forenkles og moderniseres, har været undervejs siden 1999. EØSU har udtalt sig om ændringsforslagene i bl.a. følgende udtalelser: "Ændring af de sociale sikringsordninger - Arbejdsløshed"(1), "Anvendelse af de sociale sikringsordninger"(2), "Anvendelse af de sociale sikringsordninger ved flytning inden for Fællesskabet"(3), "Social sikring - udvidelse til at omfatte tredjelandsstatsborgere"(4), "Anvendelse af de sociale sikringsordninger ved flytning inden for Fællesskabet"(5) og "Sociale sikringsordninger"(6)

1.2. Samtidig med ændringerne af forordning (EØF) nr. 1408/71 bør man også ændre forordning (EØF) nr. 574/72 om anvendelse af forordning (EØF) nr. 1408/71 som følge af ændringerne i førstnævnte forordning.

1.3. I de seneste år har man især sat fokus på fremme af den fri bevægelighed for personer inden for EU's område. Det er derfor af særdeles stor betydning, at EU-borgere uden unødigt besvær kan få adgang til de sundhedsydelser, de behøver under midlertidigt ophold i en anden stat end den kompetente medlemsstat.

1.4. I overensstemmelse med den nuværende ordlyd af forordning (EØF) nr. 1408/71 skal en person, som midlertidigt opholder sig i en anden stat end den kompetente stat, på samme vilkår som borgere i den medlemsstat, hvor personen opholder sig, have ret til "umiddelbart fornøden" eller "fornøden" behandling, alt efter årsagen til det midlertidige ophold (ferie, udsendt af arbejdsgiver, studerende eller arbejdssøgende eller arbejdstagere beskæftiget ved international vejtransport).

1.5. Adgang til sundhedsydelser og erstatning sker i dag ved hjælp af en blanket, som den forsikrede efter anmodning får udleveret af det organ i den kompetente stat, som har ansvaret for social sikring. Der gælder forskellige blanketter (E110, E111, E119 eller E128), alt efter om den forsikrede er på ferie, er udsendt af sin arbejdsgiver, studerer, søger arbejde eller er beskæftiget ved international vejtransport.

1.6. I forbindelse med godkendelsen af handlingsplanen til fjernelse af hindringer for geografisk bevægelighed i senest 2005 traf Det Europæiske Råd i Barcelona i marts 2002 den politiske beslutning at indføre et europæisk sygesikringskort. På forårsmødet i Bruxelles anmodede Det Europæiske Råd om, at man træffer de fornødne beslutninger for at sikre, at det europæiske sygesikringskort kan tages i anvendelse i sommeren 2004. Kortet skal "erstatte de papirformularer, der for øjeblikket kræves i forbindelse med lægebehandling i andre medlemsstater." Formålet er at "forenkle procedurerne uden at ændre på de eksisterende rettigheder og pligter". Dette forslag til forordning er i overensstemmelse med beslutningerne i Barcelona og Bruxelles.

2. Resumé af Kommissionens forslag til forordning

2.1. Hovedformålet med det forslag til forordning, som behandles her, er at muliggøre indførelse af et europæisk sygesikringskort. En vigtig del af ændringen er forslaget om at harmonisere personers ret til sundhedsydelser samt at forenkle de procedurer, som kræves for at få adgang til sundhedsydelser.

2.2. Alle persongrupper skal ifølge forslaget under alle omstændigheder have ret til nødvendig medicinsk behandling under deres ophold i en anden medlemsstat.

2.3. Desuden fastlægges relationerne og samarbejdet mellem institutioner og personer (art. 84a). I forslaget til ny artikel 84a foreslås bestemmelser om oplysnings- og samarbejdspligt i samarbejdet mellem enkeltpersoner og institutioner. I den nuværende forordning fastlægges blot samarbejdet mellem institutionerne i de forskellige medlemsstater.

2.4. Forordning (EØF) nr. 547/72 foreslås ændret, så man udelukkende taler om "dokumenter" i stedet for om bevidnelser, attester, erklæringer, begæringer og andre dokumenter. Med denne ændring kan de nuværende e-blanketter erstattes med det kommende sygesikringskort.

2.5. Kommissionens forslag til ændring af forordning (EØF) nr. 1408/71 og (EØF) nr. 574/72 er altså en forudsætning for den meddelelse, som Kommissionen fremlagde den 17. februar 2003(7), og som skal fastlægge de juridiske forudsætninger for indførelse af det europæiske sygesikringskort i løbet af 2004.

3. Generelle bemærkninger

3.1. Indførelse af et europæisk sygesikringskort er et projekt, som på en konkret måde vil bidrage til at styrke borgernes EU. Der er imidlertid på ingen måde tale om et enkelt projekt - hverken teknisk eller juridisk set. Medlemsstaternes praksis med at bestemme, hvem der er berettiget til sundhedsydelser, varierer, og det samme gælder deres kapacitet til at overgå til et harmoniseret kort.

3.2. Det Europæiske Økonomiske og Sociale Udvalg bifalder forslaget om indførelse af lige rettigheder for alle kategorier af forsikrede til "fornøden behandling", som EØSU krævede i sin udtalelse om "Det europæiske sygesikringskort" den 18. juni 2003(8).

3.3. Borgernes reelle muligheder for at bevæge sig inden for Fællesskabet øges, idet retten til nødvendig medicinsk behandling også omfatter former for sundhedsydelser, som kræver forhåndsaftale. En liste over disse sundhedsydelser bør straks udarbejdes af Den Administrative Kommission om vandrende arbejdstageres socialsikring.

3.4. EØSU støtter bestræbelserne på at indføre et fælles kort, men finder samtidig, at den stramme tidsplan giver problemer, hvad angår reformens gennemførelse, især da blot en del af de nuværende medlemsstater og bare nogle få af de nye stater, som tiltræder EU den 1. maj 2004, kan tage et europæisk sygesikringskort i anvendelse inden for den foreslåede tidsramme.

3.5. Arbejdet med at forenkle og reformere hele forordning (EØF) nr. 1408/71 samt forordning (EØF) nr. 574/72 er sat i gang og gøres ikke lettere af, at der foreslås delreformer af forordningerne under arbejdets gang.

4. Særlige bemærkninger

4.1. Artikel 1, stk. 1, vedrørende ændringer til den nuværende artikel 22 har en særdeles indviklet nummerering, som med fordel kan forenkles.

4.2. Forslaget til ny artikel 84a forbedrer gennemførelsen af forordningen ved at definere både institutioners og personers pligter. Artiklen er imidlertid formuleret således, at fortolkningen af dens anvendelsesområde kan være uklar. Især 84a 1, stk. 3, er for generel, når det gælder pligten til at oplyse om alle ændringer i den forsikredes personlige eller familiemæssige situation. Det bør begrænses til oplysning om relevante ændringer. Ligeledes kan ordet "rimeligt" fortsat fortolkes fuldstændig frit i 84a 2.

4.3. Målet om forenklede procedurer kan ikke nås umiddelbart efter vedtagelsen af forordningsforslaget. Ikke alle medlemsstater er parat til at indføre et kort nu, men først efter (en forholdsvis lang) overgangsperiode. I den periode vil man anvende de gamle og nye procedurer parallelt. Det kan skabe en vis forvirring og vil stille ekstra store krav til den information, som gives til såvel de behørige myndigheder som borgerne.

4.4. Kravene til den information, der skal gives til alle instanser inden for EU's område, som kan tænkes at komme i berøring med kortet, er særlig store. Ikke blot vil blanketter og et europæisk kort findes side om side, men de enkelte medlemsstater kan også fastlægge detaljerede regler for kortet. Kortet kan enten være et separat europæisk kort eller et kombineret nationalt og europæisk kort. Den Administrative Kommission fastlægger, hvilke oplysninger kortet skal indeholde.

4.5. Eftersom formålet er at harmonisere rettighederne for alle, også i overgangsperioden, og forenkle proceduren for selve ansøgningen om sundhedsydelser, uanset om man anvender den gamle blanket eller det nye kort, er Den Administrative Kommission nødt til hurtigt at udarbejde de nødvendige instrukser/regler for, hvordan man anvender de forskellige blanketter i overgangsperioden.

4.6. I forslaget til forordning er der kun taget højde for farerne ved at anvende et forkert kort i den nye artikel 84a. Faren for forsætligt eller uforsætligt misbrug kan være stor, især i overgangsperioden, og medlemsstaterne bør være opmærksom herpå.

4.7. I artikel 2, stk. 1, hedder det, at dokumenter kan overføres som papirblanketter eller som elektroniske meddelelser via telematiktjenester. Der kræves dog altid en aftale mellem myndighederne i afsender- og modtagerstat, dvs. mange hundrede bilaterale aftaler. Eftersom en sådan procedure er yderst bureaukratisk og tung, bør man snarest muligt finde en løsning i TESS-programmet (teknisk udvalg om telematik til socialforsikring), som ikke forudsætter særlige bilaterale aftaler ved telematisk overførsel af oplysninger.

5. Konklusion

5.1. Udvalget ser positivt på forslaget om ændring af begge forordninger. Udvalget går ud fra, at de ændringer, som vil blive foretaget i forordning (EØF) nr. 1408/71 og (EØF) nr. 574/72, kan indføjes i den store samlede reform af disse forordninger.

5.2. Medbestemmelse bør indebære, at udvalget som rådgivende organ får mulighed for at udtale sig om alle ændringer, der indføres i teksterne under beslutningsprocessen.

Bruxelles, den 29. oktober 2003.

Roger Briesch

Formand for

Det Europæiske Økonomiske og Sociale Udvalg

(1) EFT C 295 af 7.10.1996.

(2) EFT C 89 af 19.3.1997.

(3) EFT C 73 af 9.3.1998.

(4) EFT C 157 af 25.5.1998.

(5) EFT C 101 af 12.4.1999.

(6) EFT C 367 af 20.12.2000.

(7) KOM(2003) 73 endelig.

(8) EFT C 220 af 16.9.2003.